khistorydata/jeongjo-sjw-relations huggingface dataset:
정조 11년
趙衍德以弘文館言啓曰修撰沈能翼旣有只推之命卽爲牌招察任何如傳曰允
정조 11년
洪仁浩以義禁府言啓曰因刑曹啓辭左捕廳行首軍官鄭德秀右捕廳行首軍官崔昌奎等移本府處之事允下矣鄭德秀崔昌奎等今方待命卽爲嚴囚之意敢啓傳曰知道
정조 11년
曺允大以禁衛營言啓曰臣有大昨日依下敎馳往孝昌墓時得聞植木監官與宜嬪墓山直起鬧之說捉入監官金德龜問其委折則渠雖飾辭發明誠有難掩之跡禁標近地當陳之處以渠田疇相連之故冒禁犯耕山直言于典監至有禁止之擧因此含嫌語侵典監非止一再仍又告訴於守墓官守墓官奪其山直帖文使之斥退而山直則旣無所失公然見除監官則不知宜嬪墓事體之重恣意凌侮於典監者究厥所爲其心實由於局內禁養渠獨自專不使他人管攝於其間致有此紛紜之弊矣敢啓傳曰知道此後摘奸更或如前起鬧各別痛治後草記可也
정조 11년
丁未九月十五日午時上御誠正閣軍士房承旨與尙衣提調入侍時左副承旨曺允大假注書趙台榮記事官李相璜金祖淳尙衣提調鄭昌順以次進伏訖上曰叨任稍久凡百何如昌順曰爲任至重尙未知裏面而惟俟早晩偵誤矣上曰先朝所御玉帶今多傷缺此是貴重之物方欲改補卿問于玉匠能善修補否眞玉似難求得以唐燔玉爲之好矣昌順曰第當問于玉匠爲之而曾聞唐燔玉不得雕琢云且此帶是爲法服所係重大使行往來時貿得眞玉以爲粧出似好矣上曰不必如是與玉工相議爲不爲間先爲微稟可也昌順曰此帶當奉而出去耶上曰唯上曰前北伯之來在卿似不孤單矣昌順曰然矣而昨聞其言則不移初守凡於官職不爲行公云矣上曰外任則行之內職則不膺在聽聞似如何矣命退諸臣以次退出
정조 11년
丁未九月十五日申時上御重熙堂左承旨入侍時左承旨趙衍德假注書趙台榮記事官尹行任金祖淳以次進伏訖上曰今番諸承旨久爲行公矣衍德曰然矣上曰此是近來稀有之事矣衍德曰然矣命書傳敎曰九日製入格儒生明日待令命退承史以次退出
정조 11년
南鶴聞啓曰明日常參經筵取稟傳曰停
정조 11년
傳于趙衍德曰明日當由月覲門展拜該房知悉
정조 11년
傳于南鶴聞曰同副承旨率入格儒生入侍
정조 11년
趙衍德啓曰明日抄啓文臣課講何承旨進去乎敢稟傳曰右副承旨進去
정조 11년
南鶴聞啓曰吏曹判書吳載純參判李秉模參議李時秀牌不進推考傳旨及罷職傳旨今方捧入而開政命下之後如是違牌不卽擧行事體未安判書參判更卽牌招何如傳曰允參議只推一體牌招
정조 11년
沈豐之啓曰吏曹判書吳載純參判李秉模參議李時秀再牌不進推考傳旨及罷職傳旨今方捧入矣開政命下之後如是違召不卽擧行事甚未安判書參判所當更請牌招而係是一日三牌何以爲之敢稟傳曰無端違牌事甚未安傳旨竝勿施仍以前牌催促
정조 11년
有政吏批判書吳載純式暇參判李秉模進參議李時秀進同副承旨南鶴聞進以宋民載李庚運爲修撰李書九爲副修撰趙鎭完爲軍資判官漢學敎授單鄭大容前監役崔祏年七十四今加通政加資事承傳
정조 11년
兵批判書鄭昌順進參判黃昇源入直參議柳誼病參知李祖源病右副承旨洪仁浩進以魚錫定爲副摠管韓宗濟爲僉知尹曙爲五衛將洪樂貞爲文兼李益賢爲分守門將尹可基爲羅州監牧官僉知二單李魯植金國麗副護軍金履容金碗閔修顯副司直趙瑍以金南楚爲景福將
정조 11년
南鶴聞以賑恤廳言啓曰依下敎畫員朴昌垕處米一石賜給之意敢啓傳曰知道
정조 11년
司直鄭民始疏曰伏以臣逖違之餘獲登文陛仰瞻耿光天顔勝昔竊不自勝其慶忭欣滿之忱伏祝産室設廳已涓吉日擧國歡企倍切顒祝第臣自西藩歸後深痛治逆之不嚴思欲屛伏而自靖猥陳前席退守微志除拜未肅賓對未參屢犯逋慢之罪皆蒙體諒之恩而金吾一出蓋緣鞫事之方張北關膺命亦由零賊之行査臣之自引旣出於懲討之不嚴則凡係懲討之事義不敢辭故雖不得不冒昧承膺而揆以古人之處義亦不能無愧還朝之後準擬依前屛伏卒遂初心矣不意誤恩屢加兼務荐叨經筵籌司卽前日逡巡之地至於惠局乃是緊重之任尤非自引之蹤所可冒當者臣於是迫阨悶悚誠不知措躬之所也噫古人有言曰主辱臣死蓋言策名于朝食君之祿者義當如此況臣自宮僚事殿下于今十有四年矣生成庇覆之澤殆偏身義則君臣恩實父子凡有效死之事臣當爲先而一自夏明兩賊之出倫綱斁矣義理塞矣爲今日臣子者苟不能碎首沐血窮覈嚴討則亦當裂冠毁冕秉義退死而荏苒時月一味因循漸見其忍忘君父之讎徒牽物我之累懲討之論亦分畛域堤防之政惟意闊狹甚至明義一部漫患之狎侮之更無可讀之地乾綱日益隳失亂賊無所懲畏嗚呼此何事也況自昨冬慈敎之頒下臣民之憤冤痛迫有不容一日忍耐而周歲之間又復沁泄歷溯往牒寧有如許國體亦豈有如許臣分乎如臣者旣不能伸討復之義又不能效臣死之誠孤恩負國自陷於不忠無狀之科中夜撫念未始不滿心慙懣若因外藩之暫赴仍作復進之夤緣則是其前後兩截不但貽一世之譏笑而已欺君負心之罪尤無所逃抑臣又有所自悼者臣本無似素蔑報效平日所以藉手而仰事者不過義理二字而式至今日湮晦無餘尙可以貪戀榮寵隨行逐隊不免於患得失之歸乎納符之日略暴危懇而百爾思量終無冒膺之望玆將未畢之蘊申控自訟之忱伏乞聖明亟遞臣兼帶諸任以全終始仍治臣孤負之罪以勵臣工千萬幸甚臣無任屛營祈懇之至答曰省疏具悉扶植義理在於卿等日前筵席已聞卿等言卿其勿辭行公
정조 11년
丁未九月十六日辰時上御重熙堂左承旨入侍時左承旨趙衍德假注書趙台榮記事官尹行任金祖淳以次進伏訖上命書傳敎曰政官牌招開政又命讀鄭民始上疏仍命書批答訖命退承史以次退出
정조 11년
丁未九月十六日巳時上御重熙堂同副承旨與入格儒生入侍時同副承旨南鶴聞假注書趙台榮記事官李相璜金祖淳入格儒生李致薰韓用成李興一李義樂以次進伏訖上各詢姓名至李義樂上曰爾是誰子乎義樂曰李龍中第三子矣上曰容貌可嘉似當從近登科矣命退諸臣以次退出
정조 11년
兼都承旨沈豐之坐左承旨趙衍德坐右承旨尹行元未肅拜左副承旨曺允大坐右副承旨洪仁浩坐直同副承旨南鶴聞坐直注書金孝建病一員未差假注書李羲觀仕趙台榮仕直事變假注書金膺著仕
정조 11년
上詣景慕宮展拜罷後內閣政院玉堂藥房口傳問安答曰知道
정조 11년
洪仁浩啓曰大司憲鄭好仁未肅拜執義宋銓掌令嚴思憲持平崔守忱吳益煥呈辭掌令李顯靖在外監察茶時之意敢啓傳曰知道
정조 11년
沈豐之啓曰藥房都提調洪樂性提調沈豐之有稟達事來詣請對矣傳曰入侍
정조 11년
洪仁浩啓曰來二十一日朝參日次矣敢稟傳曰停
정조 11년
承旨前望單子入之尹行元落點
정조 11년
備邊司薦望以李祖源爲水原府使
정조 11년
傳于洪仁浩曰京畿監司留待
정조 11년
洪仁浩啓曰滯囚可悶禁堂與未肅拜人竝許遞政官牌招開政差出事命下矣今日政新除授禁府堂上待下批竝卽牌招以爲開坐之地何如傳曰允
정조 11년
有政吏批判書吳載純進參判李秉模內閣進參議李時秀式假同副承旨南鶴聞進以金鍾秀爲判義禁尹塾金頤柱爲知義禁朴祐源爲同義禁曺允邁爲工曹佐郞尹孝寬爲典籍姜命達爲司䆃主簿尹行喆爲孝陵別檢金履毅爲溫陵參奉水原府使單李祖源
정조 11년
兵批判書鄭昌順病參判黃昇源病參議柳誼入直進參知李祖源病左副承旨曺允大進無政事
정조 11년
洪仁浩啓曰卽者義禁府都事來言時囚開坐事命下矣判義禁金鍾秀知義禁尹塾同義禁金頤柱牌不進只有同義禁朴祐源一人不得備員擧行云判義禁金鍾秀知義禁尹塾同義禁金頤柱竝更卽牌招何如傳曰許遞前望單子入之
정조 11년
吏曹口傳政事兵曹正郎權漢緯禮曹佐郎吳泰彦相換兼春秋單權漢緯
정조 11년
以濟州牧使狀啓農形馳啓事傳于南鶴聞曰一自舡粟往哺之後耿耿一念未嘗不往來於島民契活觀此狀辭今年島農可謂無前之豐云賑餘民生必當奠業息肩其爲喜幸曷可勝喩且見蠲惠狀本擧行極爲纖悉據此卿之治務之瞭然可以知之此後益可惕念懷保事回諭
정조 11년
南鶴聞以內醫院都提調提調意啓曰丁希泰依下敎議藥同參加啓下之意敢啓傳曰知道
정조 11년
南鶴聞以司饔院都提調提調意啓曰本院燔造官主簿尹可基羅州監牧官遷轉其代柴場官奉事兪漢寬使之仍察除辭朝擧行之意敢啓傳曰知道
정조 11년
南鶴聞以兵曹言啓曰北評事鄭東觀老母素患疾癖之症當此換節之時挾感添劇萬無離捨赴任之望呈狀乞遞親病旣如是沈重則不可强令赴任今姑改差何如傳曰允
정조 11년
南鶴聞以兵曹言啓曰內禁衛將徐有龍身病猝重勢難供職呈狀乞遞宿衛領軍之任不可久曠改差何如傳曰允
정조 11년
南鶴聞以兵曹言啓曰忠壯衛將金命峻景福宮衛將安光禧俱以身病猝重勢難供職呈狀乞遞輪番之任不可久曠竝改差何如傳曰允
정조 11년
南鶴聞以御營廳言啓曰今九月十七日景慕宮展拜時依兵曹啓下節目集春營入直軍二十名領軍把摠曺夏彬哨官丁龜泰率領月覲門左邊設布帳外排立東營入直軍三十名入直把摠李宗魯哨官金秀光率領宮大門外把守而竝待標信出用解嚴後還入直間集春營哨官崔佑梁東營哨官李夏芳代直之意敢啓傳曰知道
정조 11년
副修撰李書九疏曰伏以臣猥以賤品曩奉明命自速僨誤之辜屢勤問備之命惶霣悚蹙久愈靡措不意館職新除又下於此際聖念雖軫於湔拂臣心冞切於兢惶噫臣本庸陋重以情踪危臲經歷淺少誠不足擬議於淸朝任使之列而謬荷聖眷猝當重寄感激之忱只期報答愚朴之性素沒裁量觸處生疎臨事顚錯及夫辭敎之荐降益覺罪戾之難貰惟彼守宰斥罷固宜十分審愼苟或見聞失實藏否乖當則非徒民邑之受病實壞國家之令典臣雖無狀寧不知此而過循民情妄信己見畢竟不獲已之擧自歸太率爾之科至於帥臣論啓亶出於據實登聞之義而只緣臣疎闇巽劣怨詈之喧騰而旣不能窮覈眞贓以謝一方之人心傳說之明白而又不能勘定公案以昭朝廷之法紀徒使一二靺韋轉作中間之葛藤言由迫問而反爲捏造之歸孽在難逭而翻成掉脫之計苟究其故莫非臣罪而末梢處分臣乃晏然而無與私心惶愧猶屬餘事國體虧損誠非細故噫隨處殫誠少答恩造卽臣區區所有自矢者而一番奉職瘡疣百出終至於辱聖簡而僨國事此尤臣之撫躬踧踖如不自容者也臣於見職自來情勢元無冒膺之理而目下踪地倍切兢蹙有不敢以時月之稍久厭然自掩且今母病添劇情私焦迫此時祈免不容暫緩玆敢略入文字冒瀆宸嚴伏乞聖慈俯垂鑑諒亟遞臣職仍命有司重勘臣罪以爲奉使不職者之戒焉省疏具悉爾其勿辭救護母病
정조 11년
丁未九月十七日卯時上詣景慕宮展拜入侍時行都承旨沈豐之左承旨趙衍德右承旨朴天衡左副承旨曺允大右副承旨洪仁浩同副承旨南鶴聞記事官金孝建假注書趙台榮記事官李相璜金祖淳二直提學李秉模檢校直閣金憙鄭大容待敎尹行任以次隨駕上具翼善兗龍袍乘輿出協陽門藥房提調洪樂性進前奏曰日氣稍冷早朝勞動聖體若何上曰一樣矣卿則勿爲隨駕也樂性曰多有仰稟事回鑾後欲爲請對矣上曰唯駕由建陽門出月覲門入逌覲門詣齋殿門外降輿入齋殿少頃出東狹門就板位行再拜禮詣殿內奉審訖還御齋殿少頃出齋殿門乘輿由月覲門入協陽門還內諸臣以次退出
정조 11년
丁未九月十七日辰時上御熙政堂抄啓文臣課講入侍時左承旨趙衍德右承旨朴天衡左副承旨曺允大右副承旨洪仁浩同副承旨南鶴聞假注書趙台榮記事官李宗烈記注官承膺祚試官吳載純李秉模抄啓文臣副修撰李書九北平事鄭東觀副司果韓致應韓商新前修撰洪義浩副司果鄭晩錫宋祥濂檢閱金祖淳副司果洪樂貞副司正張錫胤檢閱李相璜別檢尹永僖兵曹佐郎尹光顔副司正李羲觀申溆以次進伏訖上曰藥房提調入侍賤臣承命出與都提調洪樂性提調沈豐之偕入進伏樂性曰勞動之餘聖體若何上曰一樣矣樂性曰王大妃殿氣候若何上曰一樣矣樂性曰惠慶宮氣候若何上曰一樣矣樂性曰中宮殿氣候一向平順乎上曰然矣樂性曰明日産室廳排設時刻頗早擧行凡節今日不可不稟定矣上曰陳達可也樂性曰産室以何殿排設乎上曰以大造殿排設好矣樂性曰藥院副提調不可不備員矣上曰當下敎矣樂性曰捲草官明日差出事旣承下敎而未審銓曹當以何人備擬矣上曰誰有可合者乎向日領相則以畿伯及提調二人擧似而此二人陞資屬耳其陞品踐歷甚淺且畿伯則遞任爲難提調則旣在藥院之任難以兼行矣樂性曰然則何以爲之乎上曰延豊君何如耶樂性曰好矣上曰吏判亦何如樂性曰亦可合而延豊君似尤好矣上曰延豊君心事凡節素好蓋善人矣尙未爲吏判殊未可知矣此後有窠當首爲之矣樂性曰産室醫官望受點然後多有擧行矣上曰卿等筵退後望單入啓可也而別掌務以何人爲定耶樂性曰此亦擇定之故姑未完定而李周憲無頉云矣上曰好矣樂性曰今番則設廳後擧行凡節一傡省減事屢承下敎而至於懸鈴關係緊重不可不爲矣上曰卿等退出後擧行凡節一傡書入而懸鈴則置之可也樂性曰自明日提調一人當爲輪直於本院乎上曰唯豐之曰提調輪直則翰注亦當別省記入直矣上曰翰林則皆是新進以兼春秋入直可也豐之曰産室排設後臣等當爲奉審矣上曰今番處所乃是寢殿卿等當自外奉審而排設諸節似無以奉審矣樂性曰臣等初以設廳日子之太遠爲悶鬱矣今則只隔一宵下情伏不勝萬萬慶幸歡忭矣上命先退樂性等退出上命開講檢書官呼宋祥濂等以次進講訖命退諸臣以次退出
정조 11년
丁未九月十七日午時上御重熙堂左承旨入侍時左承旨趙衍德假注書趙台榮記注官承膺祚記事官金祖淳原任直提學徐有防原任直閣徐龍輔以次進伏訖上曰都承旨入侍出榻敎賤臣承命出與兼都承旨沈豐之偕入進伏上曰醫官中擇其可合人使之入直可也豐之曰以丁希泰以爲別入直宜矣上曰唯上曰丁希泰議藥同參加啓下使之一體直宿出榻敎命書傳敎曰右承旨許遞前望單子入之待下批牌招察任又命書傳敎曰今年畿農尤宜得人水原府使內遷之代另擇擬薦待下批今日下批仍令辭朝命退諸臣以次退出
정조 11년
兼都承旨沈豐之坐左承旨趙衍德坐右承旨尹行元坐直左副承旨曺允大坐右副承旨洪仁浩坐同副承旨南鶴聞坐直注書金孝建仕一員未差假注書李羲觀藥院直趙台榮仕直事變假注書金膺著仕
정조 11년
曺允大以都摠府言啓曰今日入直內三廳武兼禁軍及軍兵等當爲中日習射而産室廳直宿相値依例姑停之意敢啓傳曰知道
정조 11년
有政吏批判書吳載純進參判李秉模參議李時秀同副承旨南鶴聞進以李𡊠爲捲草官宋瑛爲兵曹參知
정조 11년
兵批判書鄭昌順進參判黃昇源病參議柳誼入直參知未差左副承旨曺允大進以李潤章爲內禁衛將李基顯爲忠壯將李庚運爲北評事同知單金南楚司直朴天衡司果洪聖禧
정조 11년
尹行元以産室廳醫官以都提調提調意啓曰産室排設日提調輪回直宿事下敎矣提調一員依下敎自今日直宿本院醫官亦令竝直之意敢啓傳曰知道
정조 11년
曺允大以備邊司言啓曰平安監司李命植分等狀啓有草記回啓之命矣取見其狀本則平壤等三十五邑置之稍實江界等七邑置之之次仍以爲今年農形晩種各穀幾皆成就以一道言之野邑或遜於沿邑山郡不及於野邑而大體則此疆彼界不至懸殊可謂通一道中豐在前如此之歲尤甚名色之不爲擧論亦多已例只以稍實之次分爲二等請令廟堂稟旨分付矣本道農形雖有沿峽之稍異大體論之可謂彼此之俱登則道臣之只分二等必有斟量而然依狀請施行之意分付何如傳曰允
정조 11년
曺允大以備邊司言啓曰慶尙監司金光默狀啓有草記回啓之命矣取見其狀本則備陳綿農無前慘歉之狀仍以爲各樣軍布實無本色備納之勢在前如此之時以錢代捧亦多已例各軍門各衙門所納身貢布從民願錢木間隨所納捧上至於訓局保布事面與他自別而以木上納無異龜背括毛此亦錢木間一體從民願收捧以紓民力事請令廟堂稟旨分付矣今年綿農之告歉諸道通患兩湖海西之民已蒙惠澤而嶺南道臣又有此據實狀請其在軫念之道宜有一視之政各軍門各衙門所納身貢布毋論全數或折半或三分一令道臣酌量其被災淺深特許從民願以錢代捧至於訓局保布事面稍異依昨年例略加區別尤甚邑純錢之次稍實邑折半純錢折半本色收捧上送而今此分等勿拘元分等全以綿農詳察擧行之意一體分付何如傳曰允
정조 11년
丁未九月十八日巳時上御重熙堂左承旨入侍時左承旨趙衍德假注書趙台榮記事官尹行任金祖淳原任直提學徐有防原任直閣徐鼎修以次進伏訖上命承旨讀公事訖有防曰內需司與五宮奴婢宣頭案修正事稍待年豐擧行之意臣於昨秋筵達蒙允而今年畿甸穡事未免穴農此時案債之竝督亦係擾民之端宣案修啓一事更待年豐爲之恐合事宜故敢此仰達上曰依爲之出擧條命退諸臣以次退出
정조 11년
丁未九月十八日申時上御重熙堂都承旨與兵曹參義入侍時兼都承旨沈豐之假注書李羲觀記事官李相璜金祖淳兵曹參議柳誼以次進伏訖上曰設廳後慈殿慈宮必欲闕內之精潔慈意不可不奉承而精潔之道惟在門禁一款差備所屬自各門出入者自今皆令自宣仁門出入兵曹則自丹鳳門至曜金門主管禁雜則似爲簡便矣誼曰如是則要約易禁矣上曰丹鳳門最僻遠將何以禁之誼曰丹鳳門則只許照羅赤之出入而禁他人往來則似好矣上曰中官之自丹鳳門入番者亦不可禁而其餘則禁之可矣上敎豐之曰司饔院在端陽門內而每日供上入來易致不潔且藥院移直則司饔院自當移往扈衛廳自明日司饔院預令移往而供上則捧於兵曹政廳可矣豐之曰當依下敎分付矣上曰肅章門內各司下人之聽傳敎者亦難禁止矣豐之曰今番則下人輩亦皆十分操心云矣上曰不入端陽門可矣何可盡禁也豐之曰禁漏官當以漏水待令故兵曹已爲別省記矣上曰自今日禁漏官來待於司饔院可也上曰門禁事非此騎堂則有難善爲姑爲入直五六日一出可矣宣仁門門禁亦必嚴飭於近仗軍士而但勿太拘迫無致使人難耐可也命書榻敎曰惠慶宮進服加減歸脾湯十貼製入又命書榻敎曰中宮殿進御達生散五貼製入又命書傳敎曰今番則起居醫官朝夕當親承下敎醫女書啓置之命退諸臣以次退出
정조 11년
兼都承旨沈豐之藥院直左承旨趙衍德坐直右承旨尹行元坐左副承旨曺允大坐右副承旨洪仁浩坐同副承旨南鶴聞坐直注書金孝建仕一員未差假注書李羲觀藥院直趙台榮仕直事變假注書金膺著仕
정조 11년
曺允大啓曰巡廳設置所以奉御牌而掌巡綽事面不輕而重而今聞左巡廳因潦雨頹圮移接於濬川司之際初不草記稟定往復兵曹擅自移去云事體所在萬萬駭然伊時兵曹堂上從重推考當該巡將及監軍所當重勘而本院請推之外無他可施之罰何以爲之敢稟傳曰允巡將監軍指名拿處旣已移接巡廳事體自別使之一新修補待修補還接事分付
정조 11년
曺允大啓曰御營大將直宿間以禁衛大將兼察事命下矣禁衛大將徐有大卽爲牌招聽傳敎何如傳曰允
정조 11년
禁府堂上前望單子入之洪秀輔金魯淳落點
정조 11년
洪仁浩啓曰新除授同義禁洪秀輔時無職名令該曹口傳付軍職何如傳曰允
정조 11년
兵曹口傳政事副司直洪秀輔
정조 11년
兵曹口傳政事濟物萬戶單魚用謙
정조 11년
傳于南鶴聞曰東所部將拿處
정조 11년
尹行元以司饔院官員以都提調提調意啓曰本院自今日移接於扈衛廳之意敢啓傳曰知道
정조 11년
曺允大以兵曹言啓曰司饔院移接於扈衛廳矣扈衛別將同入於局別將直所扈衛軍官等同入於局出身所住之處時依例除標信移接之意敢啓傳曰知道
정조 11년
曺允大以兵曹言啓曰今九月二十日文臣朔試射日次而內外中日旣已停止不得爲之之意敢啓傳曰知道
정조 11년
南鶴聞以義禁府言啓曰時囚草記照律令次堂擧行事命下矣時囚罪人韓性敬陳啓祜等傳旨內留門後出入一款雖曰標信宣傳官主張而渠旣眼同監門則不有定式一任宣傳官之許其出入視若尋常初不來告於兵曹者亦極矇然拿問處之罪朴應浩傳旨內若不於禁標內攔入則何如是無嚴乎況渠亦身犯令該府拿問重勘罪兪彦脩刑曹啓目判付內一時兼任之泗川倅該道伯枚擧請罪則接置之地方官耳亦全然不論海伯事非矣況旀兼有見失未捉之罪而極意斗護何太荏弱該道臣從重推考當該地方官先罷後拿稍刷外方紀綱罪竝取考律文則大明律不應爲條有曰凡不應得爲而爲之事理重者杖八十大典通編推斷條有曰犯私罪杖八十奪告身三等犯枉法受贓外笞杖竝收贖云矣韓性敬陳啓祜朴應浩兪彦脩等各杖八十收贖奪告身三等放送金益淳傳旨內金虎門留門時持標信祗受後仍爲留門矣凡係出入人員所當一從政院指揮擧行而必待他宣傳官來傳某某人出入然後始許其出入自是不易之定式而旣無政院指揮又無他宣傳官來傳之言則試官二員之無端出送者揆以法例萬萬駭然雖有汰去之命其在懲後之道不可已勘而不論令該府拿問處之罪鄭德秀崔昌奎等禁衛營草記批旨內渠輩亦具人事宜知所重初不待令以致摘奸之見闕若念所重焉敢乃爾左將新叨無怪其不能提飭右將之如此極爲駭然右大將李敬懋爲先從重推考左大將柳鎭恒亦爲推考該校等移送攸司嚴囚捧供以聞事分付可也罪竝取考律文則大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖云矣金益淳鄭德秀崔昌奎等各杖一百收贖告身盡行追奪放送宋載瑞全羅監司沈頤之狀啓據宣惠廳粘目內漕轉事目何等嚴重而拘於顔私預給稅米法外濫載殆過百包船主犯用般隻逗遛慢不察飭欲免催督陳省反貼先期數月揆以法意萬萬駭痛日前決杖不足以少贖其罪犯令攸司稟處罪取考律文則大典通編漕轉條有曰各邑先授稅米以其般價買般雇人守令從重論罪發船過限該守令奪告身實載以千石爲限而過數者守令論罪大明律不應爲條有曰凡不應得爲而爲之事理重者杖八十制書有違條有曰凡奉制書有所施行而違者杖一百名例有曰二罪俱發以重者論大典通編推斷條有曰犯私罪杖一百決杖告身盡行追奪雜令條有曰王府決杖者代以金贖云矣宋載瑞從重論杖一百收贖告身盡行追奪放送何如傳曰不爲捧供卽爲照律雖因政院之誤傳卿等亦有不審之失承旨及卿等推考今旣照律別無可問之端竝依此律施行有功議人各減一等其中金益淳付過放送朴應浩公罪勘放鄭德秀崔昌奎等其在重事面尊國體之道雖如渠者流宜令知所重不可不問徑放仍爲嚴囚待後坐起時捧供以聞可也
정조 11년
丁未九月十九日卯時上御誠正閣右承旨入侍時右承旨尹行元假注書趙台榮記事官李相璜金祖淳以次進伏訖上命書傳敎曰事件雖異所救者已宥還聞其親年篤老遠投絶塞俾不得相見殊非孝理之情而伊時擧措終不可放過雙靑權管魚用謙移授濟物萬戶時任萬戶遞付京職上曰爲水原幾朔而見遞乎行元曰至四朔蒙遞矣上曰本府年事幾至中稔耶行元曰似不過中年矣上曰災結爲幾許耶行元曰臣之親執災爲九百六十餘結矣上曰本府戎器何如行元曰邑是重地而戎器多未完備是甚可悶矣上曰新除授金吾堂上牌招時囚今日內草記照律令次堂擧行出榻敎上曰御營大將直宿間禁衛大將兼察出榻敎命退承史以次退出
정조 11년
丁未九月十九日未時上御重熙堂都承旨入侍時兼都承旨沈豐之假注書李羲觀記事官李相璜金祖淳以次進伏訖上曰今日提調直宿乎豐之曰然矣上曰提調副提調則各直二日都提調直一日以此輪回可也仍命書公事書訖命退承史以次退出
정조 11년
兼都承旨沈豐之藥院直左承旨趙衍德坐直右承旨尹行元坐左副承旨曺允大坐直右副承旨洪仁浩坐同副承旨南鶴聞坐注書金孝建病一員未差假注書李羲觀藥院直趙台榮仕直事變假注書金膺著仕
정조 11년
曺允大啓曰今九月二十一日祿都目政事爲之之意敢啓傳曰知道
정조 11년
以一所監軍權漢緯拿處傳旨傳于曺允大曰分揀
정조 11년
傳于曺允大曰武藝廳有闕例自訓局抄定報兵曹受點而自昨冬以前以壯勇廳軍兵自本廳抄擇直爲擬望事定式而該廳軍兵皆是新入之類彀率未定不可徑陞今番則武藝廳見額自訓局移文抄送該廳該廳軍額先爲充定作堦梯然後始自該廳擬望受點此後如又以訓局軍中使之抄報如今番之例必皆先定壯勇廳軍額後自該廳擬望事定式施行分付該營該廳
정조 11년
曺允大以弘文館言啓曰副修撰李書九由限已過卽爲牌招察任何如傳曰許遞明日政差出
정조 11년
洪仁浩以義禁府言啓曰韓性敬陳啓祜朴應浩兪彦脩等各杖八十收贖奪告身三等金益淳鄭德秀崔昌奎宋載瑞等各杖一百收贖告身盡行追奪事照律草記批旨內有功議人各減一等其中金益淳付過放送朴應浩公罪勘放鄭德秀崔昌奎等仍爲嚴囚待後坐起時捧供以聞事命下矣金益淳付過放送朴應浩以公罪杖八十收贖放送鄭德秀崔昌奎等仍前嚴囚而宋載瑞九代祖遙年靖難功臣云功減一等杖九十收贖奪告身四等韓性敬陳啓祜兪彦脩等無功議云矣敢啓傳曰知道
정조 11년
丁未九月二十日卯時上御誠正閣大臣備局堂上引見入侍時領議政金致仁左議政李在協右議政兪彦鎬行司直金華鎭左參贊金魯鎭戶曹判書徐有隣行副司直徐有寧禮曹判書金履素兵曹判書鄭昌順刑曹判書尹蓍東漢城判尹李崇祜兼都承旨沈豐之開城留守閔鍾顯行副司直李敬懋刑曹參判金文淳行副司直徐有大洪秀輔蔡弘履漢城右尹朴祐源江華留守趙鼎鎭行副司直金持默校理李鼎德左副承旨曺允大假注書李羲觀事變假注書金膺著記事官李相璜金祖淳以次進伏訖致仁曰雨餘日氣稍冷聖體若何上曰一樣矣致仁曰王大妃殿氣候若何上曰一樣矣致仁曰惠慶宮氣候若何上曰一樣矣致仁曰再昨設廳以後群情一倍欣聳臣等自不勝日日顒祝之忱矣中宮殿諸節一向平順而無他動靜耶上曰姑無動靜矣致仁曰副提調今已差出藥院備員殊可幸矣上曰副提調苦無可合者艱辛得之矣致仁曰産室今已設廳而各司不爲待令云各司中似亦有緊關者矣上曰此等事皆屬浮文故不令待令且其中不緊雜物皆除之若干緊關者使內局措備其餘皆自內措辦矣且聞在前産室排設時必於各室排設云今番則可謂名實相副矣致仁曰今已設廳此後則闕內尤宜安靜以過雖吏隷出入各別禁飭實合事宜矣上曰此亦爲行不得之事矣日前以邦慶後問安事遣史官傳諭此事何以處之則爲好乎自內聞之則辛丑年不爲問安云矣致仁曰辛丑年只於兩大妃殿問安云而以事理揆度旣於大妃殿問安則大殿當殿似無不爲問安之理且聞其後亦有當殿問安之例云矣上曰慈殿慈宮每以邦慶後外間相通爲深悶屢勤下敎予則於此等事素所不知且似無此理故屢以事體不可不爲問安之意仰奏而慈旨旣如此且辛丑旣無問安之例邦慶後則闕內入直至於軍兵亦例不得替易云故有此酬酢云矣然而大臣則豈可因此不入來乎致仁曰大體則邦慶後安靜以過七日實合愼重之道而第臣等旣聞邦慶決不可不爲入來至於問安則有二道一則諸宰留在闕外臣等受其單子而問安一則諸宰雖入來不許下人之隨入而臣意則諸宰留闕外以單子問安似爲得宜矣上曰予意則卿等之入來似無妨而慈旨如此故向時發此言端矣致仁曰前掌令吳著上疏批旨有令廟堂稟處之命矣取見其疏本則以爲今年旱田獨爲大無而綿農尤被慘歉畿湖諸邑在在皆然旱田給災雖無舊例民情哀矜合有垂恤之道爲辭矣今年綿農諸道同歉自上特軫民隱不計都下需用之緊切凡係京納竝令從民願代捧此莫大之惠也況朝家劃災每用益下之政毋論某樣審量分俵惟在道臣疏辭別無可以覆奏者置之何如上曰依爲之出擧條致仁曰惠堂鄭民始遞藩歸後不爲行公至於誕日膳狀體重何如而亦不擧行云事多可悶亦甚未安另加申飭使之供職何如上曰依爲之仍卽牌招察任可也出擧條致仁曰節行出疆期在不遠而三使尙未會同云副使趙瑍向來所被嚴敎雖甚惶悚旣命分揀之後至今引伏事體未安申飭會同何如上曰依爲之出擧條上曰罪名雖分揀至於副使仍任則似過矣致仁曰罪名分揀則本兼諸任例皆仍任而趙瑍則本職已出代所仍任者副使而已矣上曰副使向時事誠未安而其弟因其本事有所遭則其處地與他人有異矣致仁曰雖非處地之有異堤坊亦不可不顧矣上曰李文源不爲入參於賓對何也都摠管肅拜後又復如此殊可異也致仁曰李文源事誠過當矣上曰吏判亦不入來何也豈以向時推考事如此乎致仁曰伊後已出仕行政則似無因此不入參之理今日則內閣進云矣致仁曰諸道舊還未捧之數多至二百八萬餘石當此稍登之時爲嗣歲計不可不捧而昨年歉荒民力未蘇亦宜有顧恤之道就原數中限三十萬石分排諸道準數收捧之意申飭分付何如上曰依爲之出擧條彦鎬曰冬至拜表期日不遠而書狀官鄭萬始方有親病勢難遠赴云合有變通之道許遞何如上曰依爲之出擧條致仁曰昨伏見魚用謙移補傳敎孝理之德意不勝欽仰之至而第趙瑍今旣蒙宥魚用謙則雖移補近地猶在罪中似涉如何故敢達矣上曰行將宥之而但事關此事者極爲難處矣致仁曰魚用謙卽新錄而萬戶乃是四品則亦有驟陞之嫌矣上曰此則然矣仍命書傳敎曰果有本末之別新錄之徑陞四品亦近倖驟濟物萬戶魚用謙移授傳敎勿施只權管減下事分付有隣曰昨因政院啓辭有左巡廳修改之命而卽今修改實涉如何姑待來頭始役似好故敢達矣上曰左巡廳果爲頹圮乎有隣曰果頹圮矣上曰姑待來頭修改無妨而旣已修改則務令完固俾至悠久可矣有隣曰第其處地沮洳若値水潦之時常有傾頹之慮臣意則移建於他處似好矣上曰左右巡廳設置之處與左右捕廳設置之樣無異處地雖不好不可輕易移建矣上曰使巡廳移接者前兵判金履素乎允大曰然矣上敎履素曰何不關由而許其移接乎履素曰當初巡廳頹圮之時來問小臣以移接之事故臣以持難之意爲答則以爲在前亦有移接之例云臣又以不可自下擅移爲言則復以爲在前亦只往復於兵曹而移接云故臣果許其移接矣昨伏見政院啓辭始覺不察之罪矣有隣曰時御所及慶熙宮各處例於四季朔奉審而今朔則有難循例爲之追後擧行何如上曰依爲之出擧條有隣曰臣以本曹經用事日前往見領相相議通變之策則領相以爲通變之策猝難設施目下緊急條件之不可不變通者一一錄來則當相議講究云矣上曰有國則必有財而本曹經用每致匱竭如此誠未可曉也有隣曰本曹年條米五萬石錢九萬兩俱無去處今雖不得取滿此數目下須有米一萬五千石錢五萬兩然後可以支到來年二月而此亦無出處誠爲切悶矣上曰匱竭之患年來尤甚此必由中間尾閭之泄而然矣予於丙申以後凡係用度一以節損爲務不緊者一切除之而猶復如此此必節用不得其方之致矣致仁曰尾閭滲泄豈可謂無之乎第每年錢米俱患不足又或値如昨年歉荒之時則匱竭尤甚急則必請惠廳米或關西小米向來惠廳取用過多之下敎誠爲允當而關西小米之難支亦與惠廳一般矣然而捨此又無他救弊之道誠爲可悶矣上曰若每年如此將何以爲之有隣曰臣向見領相時亦議此事蓋欲大變通則有窒礙處欲小變通則無利益事此尤可悶矣上曰大變通何可遽議雖小小變通若善爲之則亦必有效矣上敎昌順曰玉帶子已爲付匠而匠言何如昌順曰玉匠以爲可以鏤刻云矣上曰領相則必知之矣先朝所御玉帶多破傷只餘六鐶故今欲補完而我國工匠恐不能爲矣致仁曰如是燔玉我國工匠亦可以鏤刻矣上曰其中一鐶卽燔玉矣昌順曰問之玉工則以爲皆是正玉云其在致美黻冕之道以燔玉造成未免苟艱今番使行時得來眞玉鏤刻者則似好矣上曰先朝玉帶二件其一年久破傷其後以造玉補完每於閒漫殿座時以此帶服御至於有所重處則不以服御矣上曰向時使行時所得玉帶卿等見之乎致仁曰未得見之矣上曰大體制度與我國製作無異矣文淳曰頃因本署別提黃延祚輪對時所懷有令本署提調稟處之命矣本署以事大交隣紙地進排之所策應則不輕而需用則至殘殆無以成樣去乙酉年故重臣沈鏽爲提擧時據實陳請貸得賑恤廳錢一千兩兵曹錢一千兩摠戎廳錢五百兩或限以十年或限以十五年殖利取剩僅僅支過矣賑廳兵曹則次第畢報摠廳錢一百兩亦爲先報以此之故着手無處員役料布其他應下萬無繼用之望今以本署應入均廳給代錢一百二十兩茂朱長湍匠人保錢一百二十兩摠廳未報條四百兩殖利七十二兩統而計之則歲入爲三百餘兩而應下則爲六百餘兩其所不足幾至折半若論長遠矯救之道無出於賑廳年例應下錢之數十年預下以爲從長拮据之地而年條太久不敢以此仰請一從去乙酉已例賑廳錢一千兩限十年兵曹錢一千兩限十五年貸下摠廳錢四百兩亦爲仍貸而已報一百兩還爲貸下以準五百之數則亦可爲十餘年支用之道故敢此仰達下詢大臣處之何如上曰領相之意何如致仁曰本署雖似冗官實有關係不革則宜有變通而乙酉年朝家之許貸兵曹等三處公錢蓋亦無他可救之策故耳今亦依已例令三衙門依前數依前限許貸似宜至於賑廳應下錢數十餘年例下事年條太遠恐不可輕議矣上曰依爲之出擧條昌順曰造紙提調以兵曹錢請貸事仰奏蒙允而目今兵曹經用大不及前千兩許貸亦似難辨故敢達矣上曰領相之意何如致仁曰兵曹凡百雖不如前千兩許貸何至於不可爲乎昌順曰如必欲貸之豈至於無處辦出而以本曹事勢言之實爲難矣上命就座昌順退伏鼎鎭曰江都太還竝耗當捧爲五千五百餘石零而三朔長霖田農失稔準數督捧實無其路限折半以租準折代捧待明秋還作本色似好民情如是故敢此仰達矣上曰領相之意何如致仁曰今年田農失稔許多太還準捧之難其勢似然頃於隋城已許略干代捧而餉穀體重折半過多限三分一依準折以租許捧待明秋使之還作本色恐宜矣上曰依爲之出擧條命退諸臣以次退出
정조 11년
丁未九月二十日酉時上御重熙堂左承旨入侍時左承旨趙衍德假注書趙台榮記注官承膺祚記事官尹行任原任直閣徐龍輔以次進伏訖上曰金虎門仍留兵曹郞廳出入後下鑰事分付賤臣承命出傳命讀公事仍命書判付訖命退諸臣以次退出
정조 11년
兼都承旨沈豐之坐左承旨趙衍德坐右承旨尹行元坐左副承旨曺允大坐右副承旨洪仁浩坐直同副承旨南鶴聞坐直注書金孝建病一員未差假注書李羲觀藥院直趙台榮仕直事變假注書金膺著仕
정조 11년
尹行元啓曰來二十五日朝參日次矣敢稟傳曰停
정조 11년
尹行元啓曰明日誕日相値視事頉稟之意敢啓傳曰知道
정조 11년
尹行元啓曰輪對官來待矣敢啓傳曰入侍
정조 11년
有政吏批判書吳載純進參判李秉模進參議李時秀式暇同副承旨南鶴聞進以李度默爲大司諫金文淳爲知春秋李彦藎爲司饔僉正徐命存爲敦寧判官鄭致淳爲書狀官洪復浩爲司饔主簿
정조 11년
再政以金峙默爲工曹參判金鍒爲平市主簿鄭東元爲尙衣主簿朴始榮爲司圃別提知春秋單沈豐之同春秋單金文淳
정조 11년
兵批判書鄭昌順進參判黃昇源病參議宋鍈病參知柳誼入直進左副承旨曺允大進啓曰知訓鍊今當差出而擬望之人乏少從二品竝擬何如傳曰允以李柱國爲知訓鍊柳鎭恒爲兼訓鍊都正田德雨爲慶福將沈擇之南耆喆爲守門將金致性爲珍島監牧官雙靑權管吳性寬同知單金南楚僉知單尹曙柳文範安大進副司果鄭東觀李書九
정조 11년
玉堂前望單子入之修撰李敬五副修撰趙鎭宅落點
정조 11년
兵曹口傳政事副司果洪義浩
정조 11년
以瓦署別提安宗孝拿處傳旨傳于洪仁浩曰分揀
정조 11년
洪仁浩以兵曹言啓曰昨日私奴江阿只借佩中樞府軍士五福章標冒入於宣仁門委折査問於該府錄事劉世興則所供內錄事房直初無章標矣自六七年前權彧爲吏房錄事之後本府軍士章標一介移給其矣房直使之出入闕門今此五福則又是權彧所以雇立者也紗帽藏置等說元無是事納供書吏金兌煥使令李元春所供與劉世興所告如一而五福則權彧爲吏房錄事句管差立云今此各人等所供如是權彧雖是幺麽賤流旣着帽帶則與他吏隷差間而莫重章標敢自移給於其矣私隷出入禁扃又不能謹愼渠自雇立無賴之輩甚至於借私賤代佩之境其在懲一之道有不可尋常處之亟令法司從重嚴勘自前章標頒給各司而自各其司分佩其員役出入闕門乃所以準信之資則不敢私相借佩而五福之許借於江阿只已極痛駭江阿只之借佩五福之章標冒入禁門欲傳私札之狀萬萬巧惡初以推尋紗帽托辭末乃欲傳私札直告前後罪狀不一其端明禮宮奴子順哲符同江阿只潛受私札將欲替傳之事其罪亦不輕而重江何只五福順哲三人竝移送秋曹照律重勘中樞府該掌郎廳則不知章標之嚴重委之下輩而私相移給而傳借任自去來究厥罪辜溺職大矣宣仁門守門將則當此門禁至嚴之時雖是佩章標之人當爲區別出入而江阿只雖佩樞府之章標從宣仁門以入則實無該府擧行之事而不能檢察致此冒入之境都摠府入直郎廳若能申飭監門則豈有此等之事有關後弊不可仍置樞府摠府當該郞廳及當門守門將竝令該府拿問處之把守近仗軍士本曹所屬則不能檢飭之罪臣方惶懍俟勘而摠府入直堂上亦難免不察之失從重推考何如傳曰允豈可委罪下吏昨日入直當該樞郞拿問嚴處所謂權彧稱名錄事令攸司從重科罪旣佩章標則不審其授佩委折不是異事摠府堂郞守門將等分揀爾亦勿待罪捧入人潛給人及宮奴嚴治該宮首奴亦爲嚴治事分付該曹可也
정조 11년
以中樞都事李默運拿處傳旨傳于洪仁浩曰分揀
정조 11년
南鶴聞以內醫院官員以都提調提調意啓曰駞酪粥自十月初一日當爲封進依前例擧行事預爲分付司僕寺之意敢啓傳曰日氣姑未隆寒待下敎封進事分付各該司
정조 11년
南鶴聞以司僕寺官員以一二提調意啓曰伏奉批旨軫念貢弊之聖意藹然洋溢擎讀再三不勝欽仰攢頌之至一年所受之別役價旣已優餘則貢人輩宜無稱寃之端而其在對揚聖意之道不可無別般施惠自今爲始米四百石錢四百兩外添給錢一百兩每年爲例永久定式何如傳曰允
정조 11년
領府事鄭存謙判府事徐命善李福源金熤聯名箚曰伏以臣等昏劣庸下居常憒憒聰察未周於一府檢飭不及於胥隷至於昨者府屬之犯科而臣等之罪益著矣闕門冒入禁令至嚴設爲章標法意至重苟有犯者罪在罔赦錄事使喚之濫受章標已極駭訝而渠又私自轉借致令閑雜之人假名冒入於禁闥之內事之無嚴豈有加於此者此不嚴懲嗣後之弊有不可勝言該掌錄事今方移送臬司俾令從重科治而不察不飭之罪臣等爲首典憲之加宜先臣等玆敢聯陳短箚仰請處分伏乞亟降威譴以嚴邦憲以警具僚焉事已經宿而尙此矇然卽伏承樞府郎廳口宣之敎始得聞知露章自列亦且稽緩此尤臣等之罪也取進止答曰省箚具悉卿等之懇樞府胥隷本自頑悍兵曹之莫敢誰何非今斯今昨日事亦由於是是丁酉門禁以後所未聞之事意謂卿等之登時聞之渠輩又復隱匿該曹草記之後始有此箚引此後懲勵之方在於卿等卿等安心勿辭仍傳曰此批答樞郞傳諭于原任大臣
정조 11년
判府事趙璥疏曰伏以臣於屛伏之中卽聞樞府領事判事諸大臣有聯箚引罪之擧箚本雖未得見傳聞有何許常漢冒入淸禁而罪關樞府下屬云臣不勝驚惶震悚之至國綱雖曰解弛門禁雖曰疎緩下輩之蔑分犯禁胡至此極府屬作孽則官長被罪在法當然臣雖不敢與諸大臣聯名請譴而虛帶職任漫不知府中事此其罪視陳箚諸臣尤有倍焉玆不得不露章自列伏乞亟賜重譴以嚴邦憲以警具僚千萬幸甚臣無任屛營祈懇之至答曰省疏具悉卿懇卿何知之如是爲引豈不萬萬過當卿須安心勿辭入處京第待朝參班仍傳曰此批答遣史官傳諭入來與否知入此是一宿之間雖以卿所守之執滯豈必逡巡此意一體傳諭
정조 11년
丁未九月二十一日卯時上御誠正閣同副承旨與輪對官入侍時同副承旨南鶴聞假注書趙台榮記事官李宗烈記注官承膺祚瓦署別提朴宗孝平市令趙雲絅中樞經歷尹𡊠軍器僉正鄭根東活人署別提尹晦東以次進伏訖上曰輪對官以次進前宗孝進伏上下詢職姓名職掌訖上曰今年甓瓦緣何苟艱耶宗孝曰今夏連値雨水雖或燔出多致苦窊每患不裕矣鶴聞曰瓦署別提安宗孝登筵之際擧措已多可駭詢瘼之下奏對又甚矇然從重推考何如上曰拿處可也出擧條上曰瓦署別提安宗孝拿處出榻敎雲絅等進伏上各詢職姓名職掌訖敎𡊠曰昨夕樞府錄事下人借給章標於他人任意入闕事極駭痛大臣在百司董飭之地先自犯科爾以此筵敎往諭於諸大臣處可也命先退命書傳敎近來內巡蕩然況於再昨申飭之後昨夜又皆漫不致察其中部將崔錫元尤甚爲先拿問嚴處上曰右副承旨入侍出榻敎賤臣承命出與右副承旨洪仁浩偕入進伏上曰兵曹堂上招致吏房錄事攔入委折査問草記事分付仁浩曰京中法司自今朔俱不開坐用刑云而諸道同推或行或否事甚斑䮕刑獄係是重事京司旣已停刑則外方不宜異同分付該曹以一體停刑之意行會諸道恐合事宜故敢此仰達矣上曰依爲之出擧條命退承史以次退出
정조 11년
丁未九月二十一日辰時上御重熙堂左承旨入侍時左承旨趙衍德假注書趙台榮記注官承膺祚記事官尹行任以次進伏訖上曰政官入來開政耶衍德曰今方入來矣上曰侍從堂上堂下罷散人竝敍用出榻敎上曰玉堂中在外未肅拜人知入前望亦爲持來賤臣承命出回奏曰在外未肅拜無之只有李庚運遷轉窠李書九許遞之窠云矣上曰玉堂前望入之待下批牌招出榻敎上曰王大妃殿進御香砂六君子湯依前方自今日限五貼更爲煎入出榻敎命退承史以次退出
정조 11년
兼都承旨沈豐之坐直左承旨趙衍德坐直右承旨尹行元藥院直左副承旨曺允大坐右副承旨洪仁浩坐同副承旨南鶴聞坐注書金孝建病一員未差假注書李羲觀藥院直趙台榮仕直事變假注書金膺著仕
정조 11년
王大妃殿惠慶宮中宮殿內閣政院玉堂口傳問安答曰知道
정조 11년
傳于南鶴聞曰時原任大臣留待
정조 11년
傳于沈豐之曰大臣閣臣入侍
정조 11년
丁未九月二十二日辰時上御重熙堂大臣閣臣入侍時領議政金致仁領府事鄭存謙判府事徐命善領敦寧洪樂性判府事李福源金熤趙璥左議政李在協右議政兪彦鎬兼都承旨沈豐之假注書趙台榮記事官李相璜金祖淳一提學金鍾秀檢校提學吳載純原任直提學鄭民始徐有防朴祐源二直提學李秉模檢校直閣金憙徐鼎修原任直閣鄭東浚徐龍輔檢校直閣鄭大容待敎尹行任以次進伏訖致仁等曰今日日氣稍寒聖體若何上曰一樣矣致仁等曰王大妃殿氣候若何上曰一樣矣致仁等曰惠慶宮氣候若何上曰一樣矣致仁等曰中宮殿氣候亦一樣平順而有何動靜乎上曰姑無動靜矣上曰右承旨左副承旨同副承旨入侍出榻敎賤臣承命出傳右承旨尹行元左副承旨曺允大同副承旨南鶴聞等進伏存謙等曰昨日事至今推思尙不勝惶悚矣上曰更勿提說可也而趙判府事之陳疏引嫌尤涉太過初不以大臣自處而樞府事復何爲引耶命善曰聖敎誠然矣上曰今日日氣稍寒卿等早爲退歸好矣致仁等曰今日異於他日得侍前席極甚歡忭實無退歸之忱矣命退諸臣以次退出
정조 11년
兼都承旨沈豐之坐左承旨趙衍德坐直右承旨尹行元藥院直左副承旨曺允大坐直右副承旨洪仁浩坐同副承旨南鶴聞坐注書金孝建病一員未差假注書李羲觀藥院直趙台榮仕直事變假注書金膺著仕
정조 11년
洪仁浩啓曰明日國忌正日相値視事頉稟之意敢啓傳曰知道
정조 11년
以崔錫元囚單子傳于洪仁浩曰今番分揀放送
정조 11년
南鶴聞以禮曹言啓曰今此大旣誕日陳賀諸道所封箋文中慶尙道右兵使李延弼以應封官兼別軍職各爲封箋全羅道靈巖郡守李潤彬亦以別軍職封箋矣一體看品捧入之意敢啓傳曰知道
정조 11년
洪仁浩以兵曹言啓曰西所衛將李漢一所告內昨夜初更量行巡時政院引陪李千孫非公事而犯夜捉納云東所部將陳義行所告內昨夜初更量行巡時別監鄭時弘犯夜云問其委折則旣非公行俱犯擅離所當治罪而臣曹無可施之罰移送秋曹照律科治何如傳曰前此蕩然莫甚一自部將拿處之後始乃執捉者極爲駭然該衛將部將今番姑不處分此後永久嚴察無或如前解弛此在本曹入直堂郎申飭之如何竝須惕念察飭執捉人等放送
정조 11년
洪仁浩以兵曹言啓曰龍虎營拘留罪人刑曹書吏朱景輝崔錫祺等依下敎放送之意敢啓傳曰知道
정조 11년
曺允大以御營廳言啓曰本廳前軍色從事官趙鎭宅旣已敍用仍爲差下使之察任何如傳曰允
정조 11년
洪仁浩以義禁府言啓曰一所巡將李養謙拿處事傳旨啓下矣李養謙下去平安道平壤地云依例發遣府書吏拿來何如傳曰渠何獨責分揀
정조 11년
丁未九月二十三日酉時上御重熙堂坐直承旨入侍時左承旨趙衍德假注書趙台榮記事官尹行任金祖淳以次進伏訖上曰今日風寒漸解明日似可稍溫矣衍德曰然矣命讀公事仍命書判付訖命退承史以次退出
정조 11년
兼都承旨沈豐之藥院直左承旨趙衍德坐右承旨尹行元坐左副承旨曺允大坐右副承旨洪仁浩坐直同副承旨南鶴聞坐直注書金孝建病一員未差假注書李羲觀藥院直趙台榮仕直事變假注書金膺著仕
정조 11년
以嘉順宮員役等料布磨鍊上下事手本傳于南鶴聞曰不必粘連依此上下事分付戶兵曹
정조 11년
丁未九月二十四日午時上御重熙堂左承旨入侍時左承旨趙衍德假注書趙台榮記事官尹行任金祖淳以次進伏訖上曰二軍色郞廳修正別單持來賤臣承命出回奏曰自差備俄已入之云矣命讀公事仍命書判付訖命退承史以次退出
정조 11년
丁未九月二十四日初更上御重熙堂右副承旨入侍時右副承旨洪仁浩假注書趙台榮記事官李相璜金祖淳以次進伏訖上曰明日廳坐招致兵郎衛將近來內巡連爲申飭則雜人或有不捉之時掖屬院隷亦有執捉之事云事甚駭然此後依例巡檢不當捉者勿爲執捉當捉者盡爲執捉事各別分付可也命退承史以次退出
정조 11년
兼都承旨沈豐之藥院直左承旨趙衍德坐直右承旨尹行元坐左副承旨曺允大坐右副承旨洪仁浩坐直同副承旨南鶴聞坐注書金孝建病一員未差假注書李羲觀藥院直趙台榮仕直事變假注書金膺著仕
정조 11년
尹行元啓曰明日常參經筵取稟傳曰停
정조 11년
曺允大啓曰備邊司郎廳來言今日賓廳日次而無時急稟定事不得來會云矣敢啓傳曰知道
정조 11년
傳于曺允大曰吏兵房承旨與下直閫帥守令入侍
정조 11년
傳于曺允大曰右承旨右副承旨入侍
정조 11년
有政吏批判書吳載純進參判李秉模進參議李時秀進承旨南鶴聞進以李集斗爲大司成兪駿柱爲司僕僉正李景壽爲掌苑奉事趙鎭宅爲西學敎授
정조 11년
兵批判書鄭昌順進參判黃昇源病參議宋鍈病參知柳誼入直進左副承旨曺允大進以徐有隣爲都摠管副司直李師濂金憙
정조 11년
以黃海監司狀啓各衙門身軍布等代捧事傳于曺允大曰比之錦伯擧行此狀聞極爲瞭然來頭懷保之政詳察災實益盡對揚之責事回諭
정조 11년
以忠淸監司狀啓各衙門軍布純錢代捧事傳于曺允大曰今日內以草記卽爲回啓
정조 11년
以慶尙監司狀啓新寧皇甫緣等上言本事已極猥濫治罪懲勵事傳于曺允大曰上言中凍死等語之過實誠如狀辭轉輸之苦足以推知邑牒可作證案義城永川已例旣云如許則彼施此靳或不均適不可以前伯之已決仍以置之大抵山城設置專爲道伯緩急庇身之所則城餉則雖體重野倉闊狹無妨而猶未知事實之十分當否有司堂上旣經道伯問其意見指一草記事知悉
정조 11년
洪仁浩以備邊司言啓曰忠淸監司尹尙東狀啓有今日內以草記卽爲回啓之命矣取見其狀本則以爲本道綿農之大歉實是挽近所無巡路所見旣無稍勝之地列邑市直未聞差優之處就其一般之災形某邑純錢某邑參半强爲區別則惠澤終有不均之歎窮民不無向隅之冤各衙門各樣軍布及砲保價布通一道竝以純錢代捧事請令廟堂稟旨分付矣向於本司草記旣有道臣量宜爲之之敎又於完伯狀啓至以何拘代捧之夥然爲敎仍命一體知委於湖西則朝家德意極其曠絶爲道臣者只當仰體諄複之旨善加闊狹之政而今此所請似或未盡領會而然矣第念砲保價布需用有異昨年已例亦或純錢或參半此則使之審察災形淺深量宜代捧其餘各衙門軍布勿拘代捧之多少從便擧行後狀聞之意分付何如傳曰誠如草記論列道臣事果矇然矣代捧一事屢煩朝令始旣以區別一付之道臣旋又竝許純錢如無疋布辦備之勢明知其萬無督徵則但當只擧代捧緣由枚陳於祗受狀本且或不然道伯旣不長在睡夢中則安往而以月初頒降之令今忽更煩乎伊時下敎之不待分等使之先期知委蓋出於民得以安心息肩及今滌場已久冬月隔日之後緩緩說已決處之事似此不難解處做錯乃爾言念湖西民事極爲關心以今年年事之沿野判異災實易混來頭懷保之政正患其不敷而不均雖使鍊達而綜明者當之束濕撫摩之各得其宜有未可必以若陳請較若剖決難望其不負分憂之責方面體重不可以一款失着遽加處分而自此於本道事將無晷刻放過姑從三令之義自本司嚴飭該道臣俾必殫竭淬礪期於對揚仍以姑先從重推考之意一體分付當初代捧之令只提軍布而其後特敎竝及身布此則統言以布納官盡許代頉觀於狀辭亦似未能領悟如何知委列邑委折卽爲査問待報來更爲草記本事則旣聞之後不可又付此道臣漫漶分排第以純錢擧行事更爲分付可也
정조 11년
洪仁浩以兵曹言啓曰宣仁門把守軍元數六名內除出留直一名則只是五名若値出入人浩多之時則食代等節誠爲苟艱通化門把守軍元數五名曜金門把守軍元數六名各除出留直一名則亦甚數少景福宮守直鄕軍五名及留營旅帥二名合七名除出宣仁門加定四名通化門加定二名曜金門加定一名以爲永久遵行之地何如傳曰允
정조 11년
洪仁浩以刑曹言啓曰因兵曹啓辭權彧稱名錄事令攸司從重科罪攔入人潛給人及宮奴嚴治該宮首奴亦爲嚴治事命下矣取考律文則大明律懸帶關防牌面條有曰廚子校尉入內各帶桐木牌面借者及借與者杖一百大典通編戶籍條有曰役名不以實者杖一百徒三年名例云二罪俱發從重論借標攔入人奴江阿只依此律杖一百收贖後忠淸道沔川郡徒三年定配卽爲押送章標潛給人中樞府軍士五福依借與人律杖一百收贖大明律敎誘人犯法條有曰敎誘人犯法者與犯人同罪中樞府錄事權彧潛受私札符同替傳人明禮宮奴順哲竝依此律與江阿只同罪杖一百收贖後權彧黃海道白川郡順哲原春道洪川縣竝徒三年定配卽爲押送大明律不應爲條有曰凡不應得爲而爲之事理重者杖八十明禮宮首奴希周依此律杖八十收贖之意敢啓傳曰知道
정조 11년
丁未九月二十五日辰時上御誠正閣右承旨入侍時左承旨趙衍德假注書趙台榮記事官尹行任金祖淳以次進伏訖上曰右承旨使之入侍左承旨何爲替入乎上曰右承旨推考房承旨入侍出榻敎賤臣承命出與行元仁浩偕入進伏命書傳敎曰莫重入侍無端替入極爲駭然下位之替行猶不可名以右位焉敢代行近來在院稍久之故院規則雖依舊眛然此等癡習日益潛滋當該承旨爲先從重推考身爲一院之長不能檢飭下僚溺職大矣雖有兼帶院中事務初不欲致察事體所在亦不可無飭都承旨推考非有所取久叨之故稍解院務近來頻叨見任則所當隨事恪勤而怠心已生若此而何事可做當該承旨亦爲從重推考又命書傳敎曰政官牌招開政又命書傳敎曰未下直閫帥守令陪箋與差使員皆令當日辭朝仍令入侍又命書傳敎曰御製考較職務相妨大司成金憙與未肅拜在外學敎授許遞其代今日政差出又命書傳敎曰都摠管李𡊠許遞今日政差出上曰左承旨右副承旨今日則以罰直坐直自明日計日爲做度仍爲例直後微稟可也命退承史以次退出
정조 11년
丁未九月二十五日巳時上御重熙堂左承旨入侍時左承旨趙衍德假注書趙台榮記事官尹行任金祖淳以次進伏訖上曰王大妃殿進御香砂六君子湯依前方自明日五貼更爲煎入出榻敎上曰李商隱集分付弘文館持來賤臣承命出持入上命承旨讀奏公事仍書判付訖命退承史以次退出
정조 11년
丁未九月二十五日未時上御誠正閣右副承旨吏兵房承旨與下直閫帥守令入侍時右承旨尹行元左副承旨曺允大右副承旨洪仁浩假注書趙台榮記事官李相璜金祖淳南兵使李漢五通津府使黃仁煐南原府使李勉基延安府使趙瑗端川府使具紞韓山郡守金聖規金山郡守李禹圭通川郡守宋守淵雲山郡守金鳳顯以次進伏訖上各詢職姓名訖敎漢五曰全羅道年事何如漢五曰禾穀果爲登稔而田穀竝木花告歉矣上敎仁煐曰本邑年事何如仁煐曰邑處沿海故多有水沈處未免告歉矣上敎勉基曰年事何如勉基曰田畓各穀俱爲登稔而綿農未免告歉矣上敎瑗曰年事何如瑗曰俱爲登稔本邑則素無綿農矣上敎紞曰年事何如紞曰今年則果爲登稔而昨年告歉故民事不得有裕矣上敎聖規曰年事何如聖規曰被災外擧皆登稔綿農素無爲業矣上敎禹圭曰年事何如禹圭曰各穀俱得登稔而畓穀尤勝矣上敎守淵曰年事何如守淵曰各穀俱爲登稔矣上曰今年雨水峽邑較多能無傷稼之患耶守淵曰果無爲災矣上敎鳳顯曰年事何如鳳顯曰各穀俱爲登稔矣上曰瓜期不遠耶鳳顯曰明年六月報瓜矣命退諸臣以次退出
정조 11년
丁未九月二十五日三更二點上御重熙堂坐直承旨入侍時右副承旨洪仁浩假注書趙台榮記事官李相璜金祖淳以次進伏訖上命書備局草記批旨訖上曰此批旨出給備局卽爲跋尾下送該道而三日內祗受狀來到事分付命退承史以次退出
정조 11년
兼都承旨沈豐之坐左承旨趙衍德坐右承旨尹行元藥院直左副承旨曺允大坐直右副承旨洪仁浩坐直同副承旨南鶴聞坐注書金孝建病一員未差假注書李羲觀藥院直趙台榮仕直事變假注書金膺著仕
정조 11년
有政吏批判書吳載純參判李秉模參議李時秀右副承旨洪仁浩進以金致和爲宣陵參奉
정조 11년
兵批判書鄭昌順進參判黃昇源病參議宋鍈病參知柳誼入直進左副承旨曺允大進以鄭述祚爲知事副司果鄭致淳
정조 11년
吏曹口傳政事直閣單鄭大容
정조 11년
尹行元啓曰領議政金致仁左議政李在協右議政兪彦鎬有司堂上徐有隣尹蓍東李秉模依下敎來待矣傳曰入侍
정조 11년
傳于洪仁浩曰如是稽忽事體所在極爲駭然當該銓官從重推考
정조 11년
傳于洪仁浩曰此非如是之事屢改徒捐國綱當該判堂罷職參判參議竝遞差吏曹參判前望單子入之待下批牌招察任
정조 11년
兵曹口傳政事副司直李秉模副司果金履翼
정조 11년
以原春監司狀啓三防谷仍舊設置令廟堂稟處事傳于洪仁浩曰三防谷事係是關防形便評事疏語道伯狀辭若是相左觀於丁卯節目亦知其難於遽議則防路似未爲當而評事之說亦甚根據頗似有理大臣有司堂上與曾經東北伯待下敎入侍稟處其時評事亦爲來待入侍前詳問形便於曾經邑宰處從違間指一講究後登待
정조 11년
曺允大以禁衛營言啓曰來十月當四番左部中司屬忠淸道五哨軍兵逢點實數六百五十二名已爲點閱整齋來十月初一日與內外各處入直將官軍兵等依例替代後舊軍放送之意敢啓傳曰知道
정조 11년
曺允大以禁衛營言啓曰來十二月當五番左部右司屬忠淸道五哨軍兵來十一月二十五日京中逢點依例準二朔立番之意本道監兵使處預爲知委何如傳曰允
정조 11년
曺允大以御營廳言啓曰本廳來十月十一月兩朔應立中部前司屬全羅右道五哨軍兵六百七十名已爲逢點整齊矣十月初一日與左部後司軍兵替代立番後舊軍放送之意敢啓傳曰知道
정조 11년
曺允大以御營廳言啓曰本廳來十二月戊申正月兩朔應立中部左司屬全羅右道五哨軍兵十一月二十五日京中逢點十二月初一日與中部前司軍兵當爲替代立番趁期調送事本道監兵使處依前知會之意敢啓傳曰知道
정조 11년
丁未九月二十六日辰時上御誠正閣都承旨入侍時兼都承旨沈豐之假注書李羲觀記事官李相璜金祖淳以次進伏訖上曰右副承旨入侍賤臣承命出與洪仁浩偕入進伏上曰闕內軍士襦衣其已分給乎仁浩曰自兵曹似當已爲分給矣上曰兵曹入直堂上持襦衣節目入侍出榻敎賤臣承命出與兵曹參議柳誼偕入進伏上曰襦衣分給者幾件乎誼曰騎兵二百五十名每名給一衣衣用三斤綿合爲二百五十件矣上曰北道所送襦衣次尙不下送乎誼曰自惠廳尙不磨鍊送來矣上曰二百五十名分排於何處乎誼曰自闕內各門以至火藥庫等處皆有定數分排矣上曰此雇立軍乎誼曰此皆鄕軍正兵矣上曰其朔料幾何誼曰一朔六斗矣上曰大報壇曾有元軍二名而今則移屬於闕內大報壇則以雇軍換立兵曹雇價必有加矣誼曰似當有加矣上曰收布騎兵都數幾何誼曰六道所收以錢計之合爲二十四萬兩矣上曰均廳木每移送於兵曹而品甚劣何故也誼曰兵曹所捧自古定以四十尺均廳所捧定以三十五尺且其升縷亦不如兵曹所捧矣上曰均廳木移送者爲幾許乎誼曰此則自兵曹請得時或以錢或以木初無定數矣上曰以此木給雇價乎誼曰然矣上曰其聯尺者或以糊貼之云如此之木何處可用乎均廳木品變通然後似可爲卒隷輩聊賴之道二軍色郞廳如有才猷可以有益乎誼曰此非二軍色所能變通必自廟堂區處然後可爲矣上曰向時逃老故付標情債有申飭之事此於下輩有所失乎誼曰逃老故文案上來者絶罕至於驛案多有百餘歲者似於下輩無甚損失矣上曰此必難於代頉情債而然矣上曰兵曹在前或有一月當所用全數乾沒之弊今則不然乎誼曰自故判書朴文秀成節目上下之後無復此弊而自今痼弊全在一軍色蓋無物力而欲成營門模樣故每貸用於二軍色而亦無還償之事矣上曰一軍色所用用於何處誼曰接濟禁軍是也上曰用道有加於前而然乎誼曰用道固有加而亦非一二年來事蓋自前漸次至此矣上曰騎兵上來者每年上來者復來乎或以他軍輪回上來乎豐之曰外邑上送騎兵時必考其家計根着屢次點閱比禁御兩營上番殆有加焉而蓋自前上來者每多復來矣上曰京人或有防雇者云然乎誼曰近來則無此事矣上曰騎兵服色與兩營上番軍異者何故也誼曰當初如此分異之意有不可知矣命退諸臣以次退出
정조 11년
丁未九月二十六日巳時上御重熙堂左承旨入侍時左承旨趙衍德假注書趙台榮記事官尹行任金祖淳檢校直閣鄭東浚徐鼎修以次進伏訖上命書傳敎曰番次苟艱前直閣鄭大容仍任前職牌招察任命讀公事仍書判付訖命書傳敎曰忠淸道年分狀啓大臣有司堂上入侍稟處命退諸臣以次退出
정조 11년
丁未九月二十六日申時上御誠正閣大臣有司堂上入侍時右副承旨洪仁浩假注書李羲觀記事官李相璜金祖淳領議政金致仁左議政李在協右議政兪彦鎬有司堂上徐有隣尹蓍東李秉模等以次進伏訖致仁曰昨日寒事稍解今則風寒復緊聖體若何上曰一樣矣上曰錦伯分等狀啓見之乎致仁曰見之矣上曰稅大同亦有代捧停退之例而又豈有直登狀請之事乎致仁曰錦伯此擧必是生疏所致也在前雖値綿農大歉之時爲道臣者不敢以代捧停退等語有所仰請者以其惟正之供事體自別故也自非朝家曲軫民情特命停代則豈可自下徑先請之乎大抵今年湖西綿農可謂失歉而亦必有稍登之處但此狀啓則必因巡路目見田疇之災莣民訴又復坌集故生疏之人乃有此格外之請也然守令監司未必初手鍊熟姑觀來效似好矣上曰非不欲姑觀而每事失着如昨日綿布代捧狀啓亦可知也致仁曰昨日狀啓似亦出於操心太過之致也上曰昨日狀啓必由於不知身軍布之區別而然矣致仁曰監司雖或不知有裨將焉有營吏焉似無不知區別之理矣上曰此時監司不可不得人至於錦伯則尤不可不擇此人本是文士似不爲不法之事而每事如此又聞好飮云誠有僨事之慮矣在協曰錦伯下去時自言下去後當止酒云而近聞果能不飮矣上曰年分事稟處可也致仁曰此忠淸監司尹尙東災實分等狀啓也公州等九邑置尤甚牙山等二十三邑置之之次淸風等二十二邑置之稍實仍以今年本道穡事始有大登之望一雨三朔水墊風損各項災頉及綿田被災者摠計爲一萬六千七百七十三結零地部所劃災四千八百六十一結外一萬一千九百十二結四十八卜六束特許加劃而後錄諸條竝請令廟堂稟旨分付矣本道穡事災稔相參近峽雖云稍登沿邊間多被歉則地部所劃之災無怪其難於相當八千餘結特爲加劃以準一萬三千結之數勿論某樣災使之一一均俵何如上曰依爲之出擧條致仁曰後錄諸條中其一今年綿歉挽近所無田稅大同本色責納無異龜背括毛依昨年例以錢代捧事也田稅大同係是惟正之貢事體嚴重在前雖或有特敎代捧之時自下直請有若循例之爲實所創見道臣事萬萬怪駭所當請罷而民事政急有難臨陣易將姑先從重推考何如上曰有國所關莫如體統大同任土之貢也田稅惟正之賦也特敎代捧其例絶無昨年雖有無於前之特恩有司之臣猶且據法爭執身爲藩臣無難條列於分等後錄自有年分狀本以後所未有之事苟或陳聞上疏論請尙可焉敢如是爲之卿之請罪甚是矣然旣知民情之切急則從後更商姑捨是事面不可不念此道臣固知其疏於事務而昨夜見綿布代捧狀辭則身布與軍布不爲區別矇眛極矣今又有此乖常之請此時迎送雖甚重難久亦難望鍊熟此時接濟之責決難稱塞以此以彼不可問備而止罷職可也出擧條致仁曰其一沿江海被災邑水沈面民人等全失本業將有四散之慮公州之大面定山之四面扶餘之五面石城之四面林川之四面韓山之三面尼城之三面合有別般優恤之道身役米布爲先停退事也水沈面民情雖甚可悶全數停退未免濫過限折半許令停退何如上曰狀請中不爲分數雖極駭然此非擧一邑所陳依狀請施行可也出擧條致仁曰其一新舊還一時竝督徒致騷擾畢竟難捧勿論尤甚之次稍實舊還餉停退事也舊還餉之分數徵捧旣有定式惟在朝家參量年事隨時弛張則今此請停實涉未安使之姑竢自廟堂分排行會何如上曰依爲之廟堂行會時尤甚邑及之次稍實邑尤甚面里使勿混徵可也出擧條致仁曰其一拯劣米最爲沿民難支之弊毋論新舊停退事也拯劣米停退便成近歲應行之事依狀請許施何如上曰依爲之出擧條致仁曰其一田農失稔民願以畓穀代納還穀尤甚邑三分一之次邑四分一稍實邑五分一代捧事也還穀代捧雖多弊端田農失稔大體同然如此之時不可無方便闊狹尤甚邑四分一之次邑五分一稍實邑六分一特許依準折代捧待明秋還作本色何如上曰依爲之出擧條致仁曰其一癸未移轉江都米依前仍留待年豐輸送事也江都米一番移來仍執不還殊非相濟之意而至如今年民情誠難循例督運姑令仍留待年豐輸送何如上曰依爲之出擧條致仁曰其一行營餉米之移轉各邑者姑許仍留該邑待明秋輸納事也此亦依所請施行何如上曰依爲之出擧條致仁曰其一牙山貢津倉所屬七邑大同依田稅例自漕倉捧納事曾有惠廳行會而田稅大同有難一時竝督姑令依前擧行事也聞自惠廳啓下行會之後尙未一番擧行云姑令依前以俟年豐何如上曰依爲之出擧條致仁曰尤甚邑勿定配所事推奴徵債限明秋防塞事竝爲許施該曹一體分付何如上曰依爲之出擧條上曰政官牌招開政出榻敎致仁曰頃以各年舊還三十萬石分排諸道徵捧事仰達矣追聞之上年舊還完伯欲爲準捧云而嶺南豐登無異於湖南上年舊還較少於湖南則湖南之所捧嶺南宜無不可捧之理分排中兩南置之更以十五六萬石或二十萬石分定於六道使之準捧何如上曰依爲之出擧條致仁曰惠廳事誠可悶矣一堂上不爲行公故二堂兼堂亦不欲擔當凡事一堂上申飭行公似好矣上曰朝聞騎堂言因惠堂之不爲行公北道襦衣尙不送給云矣致仁曰襦衣猶屬第二件莫重如誕日膳狀亦不爲擧行事體誠未安矣上曰誕日事一堂上稱上疏引義二堂兼堂亦不欲替行若使都提調代着銜則豈有如許事體伊時三堂幾欲處分而兼堂每事順便故乃爲替行能不至生事矣致仁曰兼堂則代行無嫌故也上曰襦衣次送於何邑乎有隣曰似爲三甲等諸處沿江把守軍所着矣上曰北土早寒戍卒尙未給衣豈不可矜乎一堂上事誠過矣致仁曰前縣監李萬運曾因下敎修整文獻備考今幾了工而尙未編次卷數爲百餘卷一件謄出當入紙三百餘束云此事旣因下敎始役則分付戶曹助給其紙筆墨等物以完編次似好矣上曰依所奏助給可矣上曰鄭述祚因未經實職不得入耆社云知事若有窠則可以區處而無見窠知事見帶者誰某耶致仁曰未知誰某見帶而作窠區處以好矣上命書傳敎曰分摠管鄭述祚未經實職不入耆社云知事作窠今日政擬入上曰嶺伯狀啓架山城餉事卿等之意以爲如何致仁曰城餉之爲民弊無處不然若以其有弊而輒許革罷則內倉餉還諸邑孰不言弊而稱冤乎此非輕議之事也上曰有司堂上旣經道伯亦陳所見可也秉模曰架山內外倉均是緩急之備而山路頗險非不爲弊然若値歉年則道臣自當有捧留平倉之請且其設施旣久規模已立則恐不可遽議革罷矣上曰依爲之出擧條上曰三防谷事評事疏與原伯狀啓相左何也在協曰大路傍居民不欲有此間路故前評事必偏聞此言而有此疏陳矣致仁曰觀於丁卯節目已自瞭然間路防塞似非可論矣上曰評事疏回啓誰爲之秉模曰小臣爲之而蓋評事疏論頗根據又有獵雉之軍背主之奴咸萃於此等語矣致仁曰向聞於奉朝賀趙暾則以爲此路自古有之今不可防塞云臣未及細叩曲折而趙暾所言似必有所見而然矣上曰三防谷事卿等更爲消詳後日稟處可矣又命書榻敎曰前北評事金履翼令該曹口傳付軍職上敎秉模曰錦伯遞改頻數實爲可悶今番須與判堂共議各別擇差毋致如前速遞可也秉模曰臣與判堂見聞俱不逮恐不能揀選得人實不勝惶悚矣致仁曰今月已近晦群情顒望愈切矣上曰姑無動靜矣命書傳敎曰風寒近甚猝緊因上番軍襦衣事召見入直該堂聞之西北把守軍處所給襦衣尙不磨鍊下送云該廳一堂上之向來疏引極爲過矣纔已申飭行公而此等應行之事二堂亦推諉一向愆期以致戍卒之呼寒國體之外亦關戎政旣聞之後不可踰日申飭該廳使之今日內擧行後草記命退諸臣以次退出
정조 11년
兼都承旨沈豐之坐左承旨趙衍德坐直右承旨尹行元坐左副承旨曺允大坐右副承旨洪仁浩坐直同副承旨南鶴聞坐注書金孝建病一員未差假注書李羲觀藥院直趙台榮仕直事變假注書金膺著仕
정조 11년
吏曹參判前望單子入之金文淳落點
정조 11년
以吏曹參判金文淳牌不進推考傳旨傳于趙衍德曰更爲牌招開政